কারওয়ান বাজার, ঢাকা উত্তর সিটি করপোরেশনের দপ্তর। দ্বিতীয় তলায় হাতের ডানের শুরুর কক্ষটি আঞ্চলিক নির্বাহী কর্মকর্তা ও নির্বাহী ম্যাজিস্ট্রেট (জোন-৫, কারওয়ান বাজার) এস এম অজিয়র রহমানের। সকাল ১১টা বাজার আগে থেকেই তাঁর কক্ষে এসে বসতে শুরু করেছেন টিভি ও পত্রিকার সাংবাদিকরা। একটু পরই ম্যাজিস্ট্রেট নেতৃত্ব দেবেন বাজার অভিযানে। এ কারণে একটু পর পর সিটি করপোরেশনের পরিচ্ছন্নতাকর্মী লেখা পোশাক পরা দু-তিনজন করে এসে জটলা পাকাচ্ছেন, আবার নিচে চলে যাচ্ছেন। এর মধ্যে রুম থেকে একজন বের হয়ে তিন পরিচ্ছন্নতাকর্মীকে কিছু নির্দেশনা দিয়ে বিদায় করলেন। নিচে গিয়ে কাইয়ুম নামের এক কর্মী অন্য একজনকে বললেন, ‘তোমার কোনো দোকান রাস্তায় থাকলে সরাইতে বলো। নইলে সমস্যায় পড়ব। সময় আছে, বলে আসো।’